Nou of nooit om Spele-span te haal | Netwerk24
Deur Marnus Kok 18 Junie 2021 08:46
Wanneer bespiegel word hoe die Blitsbok-groep gaan lyk vir die Olimpiese Spele wat aanstaande maand begin, duik die name van Ronald Brown en Lubabalo Dobela nie noodwendig eerste op nie.
Ronald Brown erken die senuwees pla maar effens in die aanloop tot die aankondiging van die Blitsbok-groep vir die Olimpiese Spele. Foto: Gallo Images
In sewesterme is dié twee immers groentjies en die enigste spelers – waaruit die groep vir die Spele gekies gaan word – wat nog nie hul slag in Wêreldrugby se sewesreeks gewys het nie.
Dit beteken egter nie dat hulle nie sterk in die wedloop is om 'n vliegkaartjie na Tokio te kry nie.
Die groep waaruit Neil Powell, afrigter van die Blitsbokke, die uitverkorenes gaan aanwys, berei sedert verlede week in Johannesburg voor.
Lubabalo Dobela kry die naweek 'n laaste geleentheid om Neil Powell, afrigter van die Blitsbokke, van sy deugde te oortuig. Foto: Gallo Images
Soos verlede naweek die geval was, sal die spelers ook hierdie naweek, Vrydag en Saterdag, wedstryde teen die All Stars speel. Vir die spelers is dit die allerlaaste geleentheid om Powell te probeer oortuig om 'n regmerkie agter hul naam te maak.
"Ek is al lank genoeg deel van die stelsel om te weet dat elkeen sy deel moet bydra vir die stelsel om te werk. Dit is baie waardevol vir my om hier te wees, ek leer baie," sê Brown in 'n verklaring van die Suid-Afrikaanse Rugbyunie.
"Veral om saam met groot name soos Justin Geduld en Branco du Preez te wees – dit is ouens by wie ek kan leer."
Brown sê sy maag trek effens op 'n knop wanneer hy dink aan die aankondiging van die groep vir die Spele wat binnekort gemaak gaan word.
" 'n Mens is op jou senuwees. Maar dit is 'n goeie ding. Ek dink ons as 'n groep het goed gevaar en so goed as moontlik vir die Spele voorberei."